170.000 kroner. Så meget måtte Skagen Kunstmuseum slippe, da de for nyligt købte 16 værker af skagensmaleren Marie Krøyer på auktion. En del af pengene kom fra Slots- og Kulturstyrelsen og resten har museet selv finansieret. Onsdag kunne museets ansatte så gå i gang med at pakke værkerne ud. - Det er ligesom juleaften. Det er rigtigt spændende, for selvom vi har set nogle af værkerne før, har de været i privateje, så det er første gang, vi rigtigt kan undersøge dem grundigt, forklarer museumsinspektør Mette Bøgh Jensen. Værkerne pakkes ud og registreres. Herefter undersøges de fra top til tå for skader, fejl, mangler og vandmærker. Især flere af skitserne fra Marie Krøyers tidlige år bærer præg af, at have været lemfældigt håndteret. Flere har mindre krøller, bukkemærker og skader i kanterne, men ikke noget eksperterne ikke kan reparere. - Vi får en dygtig papirkonservator herop, som godt kan rette det meste af det. Det er jeg sikker på, lyder det fra konservator Dorthe Aggerborg, som med lys og lup gennemgår hvert eneste billede, som var hun i gang med at gennemføre en obduktion på et menneske: - Det er lidt det samme. Jeg registrerer alle detaljer, for kun på den måde kan jeg vurdere, hvad der eventuelt skal kigges nærmere på, forklarer hun. De 16 værker af Marie Krøyer vil blive udstillet på Skagen Kunstmuseum i starten af det nye år.

Referat:
Onsdag - tre dage før juleaften - kunne Skagen Museum pakke 16 nyindkøbte værker af Marie Krøyer ud